Адыгэгурэ адыгэпсэрэ уиIэнырщ нэхъыщхьэр
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым ИлъэсыщIэм и пэ къихуау зэхыхьэ хьэлэмэт щекIуэкIащ. КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и жэрдэмкIэ къызэрагъэпэща, «Адыгэбзэ — си анэдэлъхубзэ» зыфIаща зэхуэсым лъэпкъым къыдекIуэкI хабзэхэм зэрыщыгъуазэмкIэ, анэдэлъхубзэм зэрыхуэшэрыуэмкIэ щызэпеуащ хамэ къэралхэм щыщу а еджапIэ нэхъыщхьэм щIэс студентхэр.
Къэбэрдей-Балъкъэрым ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и къудамэм и унафэщI Жырыкъ ФатIимэ зэрыжиIамкIэ, зэпеуэм и мурад нэхъыщхьэр хамэщI щыпсэу ди лъэпкъэгъухэм я щIэблэм адыгэ хабзэр, анэдэлъхубзэр нэхъыфIу егъэщIэнырщ, адэжь щIыналъэр егъэцIыхунырщ. Сирием, Иорданием, Тыркум къикIа цIыху 12-м абыкIэ ябгъэдэлъ зэфIэкIхэм кIэлъыплъащ зэпеуэм и къэпщытакIуэ гупыр. Абы хэтащ университетымрэ зи цIэ къитIуа министерствэмрэ я IэщIагъэлIхэр.
Зэпеуэм хэта гупхэр абы хуагъэхьэзыращ КъБКъУ-м хамэ къэралхэм къикIа студентхэм ядэлэжьэнымкIэ и факультетым урысыбзэмкIэ и кафедрэм и доцент КIуэкIуэ Эммэрэ профессор ЦIыпIынэ Аслъэн и цIэр зезыхьэ Адыгэ щэнхабзэ центрым и лаборант Щоджэн Фаридэрэ. Iуэхум и пэублэу гупым щыщ дэтхэнэми адрейхэм закъригъэцIыхун хуейт, зыщыщ къэралым, зыхуеджэ IэщIагъэм, и мурадхэм ехьэлIа псори адыгэбзэкIэ жиIэу. Абы къыкIэлъыкIуэу щIалэхэмрэ пщащэхэмрэ утыкум щагъэлъэгъуащ адыгэ хабзэм зэрыщыгъуазэр, лъэпкъ IуэрыIуатэм зэрыхащIыкIыр, апхуэдэуи усэхэм гъэхуауэ къызэреджэфыр. ЩоджэнцIыкIу Алийрэ КIыщокъуэ Алимрэ я къалэмыпэхэм къапыкIа тхыгъэхэм къыщеджэкIэ, дэтхэнэри хущIэкъурт псалъэхэм игури и псэри хилъхьэным, усакIуэхэм я гупсысэ нэхъыщхьэр къедаIуэ псоми зэрызыхрагъэщIэным хущIэкъуу. Абы къыкIэлъыкIуэу гупхэм ягъэзэщIащ адыгэ уэрэд зэмылIэужьыгъуэхэр. Уэрэдхэм я псалъэхэр экраным къыкIэридзэрти, гукъыдэж зиIэ дэтхэнэми Iэмал игъуэтащ езыми и макъи зэхыхьэм щигъэIуну.
Зэпеуэр иуха нэужь, къэпщытакIуэхэр зэчэнджэщыжри, текIуар ягъэнэIуащ. Япэ увыпIэр хуагъэфэщащ Щоджэн Фаридэ и гъэсэнхэм. Абыхэми зэхьэзэхуэм хэта адрей щIалэгъуалэми иратащ КъБКъУ-мрэ министерствэмрэ къабгъэдэкI щIыхь тхылъхэмрэ саугъэт лъапIэхэмрэ. КъызэгъэпэщакIуэхэм фIыщIэ тхылъхэр хуагъэфэщащ.
— Хуабжьу ди гуапэу дыхэтащ мы Iуэхугъуэм, — жиIэрт КъБКъУ-м и экономикэ факультетым и магистратурэм и етIуанэ курсым щеджэ Жэмбэч Ахьмэд. — Дрогушхуэ ди адэжь щIыналъэм дызэрыщыIэм, ди анэдэлъхубзэм, лъэпкъ хабзэм нэхъ гъунэгъу дызэрыхуэхъум. Сыт хуэдэ текIуэныгъэри къыпхуэхьынущ, нэхъыщхьэр — адыгэгурэ адыгэпсэрэ уиIэнырщ! Апхуэдэ гурыщIэхэр зыхыдэзыгъащIэхэм фIыщIэ ин яхудощI.
Адыгэ джэгу дахэкIэ иухащ зэхыхьэр. Лъэпкъ фащэхэр зи Iэпкълъэпкъхэм екIупс щIалэхэмрэ хъыджэбзхэмрэ ягъэзэщIа къафэхэр псоми гунэс ящыхъуащ, Iэгуауэшхуи хуаIэтащ.
Джэдгъэф Маринэ.
